Пол Верлен
На Дон Кихот

Превод от френски: Борис Илиев, —

chitanka.info

Просташки е смехът — за странния двубой —

след теб, о, Дон Кихот, стар рицар и бохема:

вината е на мелниците, царю мой,

смъртта ти — кръстна смърт, животът ти — поема!

Върви все тъй, препускай в пътя на Честта

с добрия Росинант, на бойното му стреме; —

върви, върви! — забравените от Властта

са повече отколкото през твойто време.

Ура! Ний следваме те в честната борба —

поети лудокоси, с клончета върба…

Води ни в щурма на високите мечти,

и скоро, и на пук на всичкия сарказъм,

Поезията-знаме ще развееш ти

над лоба побелял на глупавия Разум.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.